रामादेवी स्थित अजय गैस एजेंसी के दो वेंडर सुशील और शिवराज फेथफुलगंज में गैस सिलेंडर की होम डिलीवरी के लिए आए थे। लोगों का आरोप है कि कई बार यह लोग घटतौली वाले सिलेंडरों की आपूर्ति कर गए थे। भाजयुमो छावनी क्षेत्र के अध्यक्ष बिट्टू पांडेय ने साथियों के साथ मसजिद के पास इन्हें रोका तो यह लोग ट्राली छोड़कर भाग गए। बाद में सभी ने मिलकर सिलेंडरों की तौल कराई तो चार सिलेंडरों में डेढ़ से दो किलो गैस कम निकली। बाकी कई सिलेंडर चेन से बंधे थे। उनकी तौल नहीं कराई गई। बाद में बांट-माप विभाग को फोन किया गया तो इंसपेक्टर चेतन कुमार मौके पर पहुंचे। उन्होंने चारों सिलेंडर सीज करा दिए। इंसपेक्टर का कहना है कि उनकी जांच में भी चारों सिलेंडरों में कम गैस निकली है। मंगलवार को एजेंसी संचालक को नोटिस देकर कार्रवाई की जाएगी। सिलेंडर पकड़कर तौल कराने वालों में सुमित गौड़, वैभव गुप्ता, अनुराग शर्मा, राजदीप वाल्मीकि, रानू सिंह और चंदन जोशी मौजूद थे।